Te Wharekura 79

Contents
He kupu whakataki
Te Kāhui whetū o Matariki
Ētahi rauemi tāpiri
Te hononga ki ngā marautanga katoa
Ētahi atu mahi āwhina
Ētahi rauemi āwhina
Ētahi paetukutuku hei āwhina

He kupu whakataki
He huinga pukapuka a Te Wharekura i whakatakotoria hei rauemi reo Māori e pā ana ki te ao Māori i roto i te horopaki mo ngā rā o mua, o tēnei wā tonu, me ngā rā e heke mai nei. Ka tautokona hoki ngā whāinga matua o ia marau, arā, ko te reo Māori, pāngarau, pūtaiao, hangarau, ngā tikanga ā-iwi, ngā toi, me te hauora mo ngā taumata whā ki te ono. Ka noho mai he kōrero paki, he kōrero pono anō hoki hei tūāpapa, ā, ko te tikanga, mai i reira ka toro haere ngā ākonga i ngā mahi takitahi, i ngā mahi ā-rōpū, i ngā mahi ā-akomanga rānei i te roanga atu o ngā kōrero.
Kua horahia mai a Te Wharekura 79 hei whāwhātanga mā te hunga whakaako e ako ana ki te reo Māori me ōna tikanga.
Te whakamahi i tēnei huinga pukapuka
Mā te pouako tēnei pukapuka, hei āwhina, hei tautoko i āna mahi whakarite mahere ako mā ngā ākonga. Ka arotahi ki Te Reo Māori i roto i te Marautanga o Aotearoa, ki ngā whāinga paetae, ngā pūkenga, te kawenga me te aromatawai. Kei te kaupapa matua, arā, ko Matariki, te horopaki e hāngai ana ki te taumata me tāu e hiahia ana mo āu ākonga. Whakawehea ia whenu, kia whakawhanake i ngā pūkenga o ngā ākonga. Tērā pea ka hiahia koe kia whakatāruatia ngā wāhanga o tēnei pukapuka hei tāpiri atu ki tāu mahere.
Te kaupapa matua o Te Wharekura
Ko Matariki te kaupapa matua o tēnei pukapuka. He nui anō ngā kōrero e hāngai ana ki te whānau marama me ō rātou hononga ki ngā mahinga kai hei oranga mō tātou te ira tangata.
Ngā kaupapa whāiti o Te Wharekura
Ahakoa e whā ngā kaupapa whāiti o te pukapuka nei, ka taea e te kaiwhakaako te whakawhānui ake ki te whātoro atu ki ngā tini kaupapa e noho torohū ana.

Te Kāhui whetū o Matariki
Te Kāhui Whetū o Matariki
Te Reo Māori i roto i te Marautanga o Aotearoa

Whenu	Pānui (Tuhituhi) (wh 80)	
Kōeke	Tuarima	
Whāinga paetae	Me tōrino te pānui a te ākonga, me tātari anō tāna i pānui mai ai i ngā marau o te kura hei tāutu i ngā waiaro, i ngā uara, i ngā pūtake o te kaituhi.	
Pūkenga	Ko te tāutu i ngā waiaro, i ngā whakapono, i ngā pūtake hoki e kawe nei te kaituhi. Ko te whakamārama i ngā āhuatanga reo me ngā pānga o ēnei ki te kaupapa me te pūtake i tuhia ai te kōrero.	

Kawenga
•	Pānuitia te katoa o te ihirangi tuatahi.
Mā ngā rerenga kōrero o raro:
•	Pānuitia te katoa o te ihirangi tuatahi.
•	Tāngia mai he pikitia whakamārama.
•	Tuhia mai he kōrero whakamārama.
Tēnā pea he taonga, he taputapu, he mea rānei ki te kāinga hei whakaatu i tōu māramatanga mō ētahi o ēnei rerenga kōrero.

Rerenga kōrero
Kei hea a Matariki e piri ana? 
Ko ēhea ngā marama o te tau Māori e kitea ai a Matariki i runga tata ake i te tuāpae o te rangi? 
E ai ki ngā iwi o Te Moana-nui-a-Kiwa, ko wai ngā ingoa o Matariki? 
E hia ngā whetū i roto i te kāhui whetū o Matariki? 
He aha ngā momo mahi toi a te Māori e kitea ai pea ngā tohu o Matariki?

Aromatawai 
Mā ngā whakamāramatanga e kite ai te ākonga tōna tohungatanga ki ngā wāhanga whakapakari o tēnei mahi.

Ngā Toi i roto i te Marautanga o Aotearoa

Whenu	Toi ataata (wh 109)	
Taumata	Tuawhā	
Whāinga paetae	Ka whakamārama te ākonga i ngā mahi o te whiriwhiri tukanga rawa tā me te tāutu taputapu hei whakawhanake whakaaro.	
Pūkenga	Te whakamahi reo toi ataata tika hei kōrero mō āna mahi me ngā mahi a ētahi atu kaitoi. 	
Hei mahi	Tāngia he pikitia, waihangatia tētahi pakiwaituhi – tētahi whakaaturanga hiko rānei – hei tautoko i ngā whakamāramatanga o ngā rerenga kōrero kua tuhia.	
Aromatawai	Mā te whakamāramatanga me te whakaaturanga e mātau ai te minenga e mātakitaki ana.	
Te Reo Māori i roto i te Marautanga o Aotearoa

Whenu	Whakarongo (Kōrero) (wh 61)	
Kōeke	Tuawhā	
Whāinga paetae	Mā te āta whakarongo ka taea e te ākonga te kōrero te whai.	
Pūkenga	Ko te maumahara ki ngā ariā matua.

Ko te tāutu i ngā tino mōhio me ngā ariā matua o te kaupapa kōrero.	
Kawenga	Mā te kaiwhakaako te ihirangi tuarua e pānui.

Ka whakarongo te ākonga ki ngā whakaahuaranga o te whare tirotiro whetū.

Ka tuhia he whakaahua mō roto – mō waho hoki o te whare.	
Aromatawai	Āta whakarongo kia taea ai te tīpako i ngā ariā matua e pīrangitia ana.	
Ko ngā marau i roto i ngā mahi e whai ake nei: Te Reo Māori, Pūtaiao, Hauora 		
Whāinga 	Ka kitea ā-karu, ka rongo ā-tinana, ka rongo ā-wairua, ka maumahara ā-hinengaro i ngā huhua o Ranginui. Tūhura, kia mārama ki te tūnga o Papatūānuku, ki te whānau o Tama-nui-te-rā, ki te ikarangi, ki te tukupū.	
Hei mahi	Ka whakaritea e te kaiwhakaako me ngā mātua he kura pō mō te katoa o te kura whānau. Mēnā kei tuawhenua te kura, whakaritea tētahi noho puninga. He wā ki te whakarongo ki ngā kōrero tuku iho e pā ana ki a Matariki, he wā anō ki te āta titiro ki a Ranginui e mau ana ngā kahu o te pō, arā, ko ngā whetū.

Mēnā nō te tāone tō kura me whakarite he haerenga ki tētahi whare tirotiro whetū.

Tono atu ki tētahi tohunga hei kaikōrero mō te pō.	
Ngā putanga 	•	Whakawhanaungatanga, he mahi ā-whānau
•	Whai mōhiotanga, māramatanga, mātauranga
•	Whakamana i te kitenga ao Māori
Ka whai ake nei he tauira puka mahi mō te kura pō, haerenga ki te whare tirotiro rānei:	

wh. 1	Mā ngā tauira te uhi hei waihanga	
wh. 2	Tutohu whetū	
wh. 3	Rārangi ingoa o ngā whetū	
wh. 4	Tuhi kōrero, whakarāpopototanga o te kaikōrero, whakataukī	

He tauira:
wh. 1	wh. 2	wh. 3	wh. 4	
Mā ngā tauira te uhi hei waihanga	Tutohu whetū	Rārangi ingoa o ngā whetū	Ngā tuhinga o te pō, ngā kōrero a te kaikōrero, whakataukī	

Te Reo Māori i roto i te Marautanga o Aotearoa

Whenu	Pānui (Tuhituhi) (wh78)	
Kōeke	Tuawhā	
Whāinga paetae	Ahakoa he aha te tūmomo tuhinga, e tino mātau atu ana te ākonga ki tāna i pānui ai, e taea ana hoki e ia te āta tātari. Ka whakapakari anō hoki ia i tōna āhei ki te arotake i te whai hua o āna tuhituhinga.	
Pūkenga	Ko te tere o te pānui, o te mātai me te whakatau wawe i te ngako o te kōrero.
Ko te hopu i ngā ariā matua o ngā tuhinga āhua roa.
Ko te whakamārama i ngā tuhinga me te kōrero anō mō ngā kaupapa o roto.	
Kawenga	I roto i tēnei wāhanga ngā kōrero paki Māori me ngā kōrero Kiriki e pā ana ki a Matariki me āna tamāhine. Hei mahi rangahau mā ngā tauira, kimihia ngā kōrero mō tō ake iwi, mō tētahi atu iwi nō tāwāhi rānei.	
Aromatawai	Ka whakaaturia tōna tohungatanga ki te whakamārama i ngā tuhinga me te tāpiri anō i ētahi tauira hei whakaū i ōna whakamārama.	

Pūtaiao i roto i te Marautanga o Aotearoa (wh 63)

Whenu	Ō mataora / ahupūngao	
Kōeke	Tuawhā ki te Tuarima	
Whāinga matua	Ka whai māramatanga te tauira ki ngā momo hononga o Papa ki a Rangi, arā, ko ngā tohu a ngā kāhui whetū - ki te ono kai, ki te hī ika - hei oranga mō te iwi.	
Kawenga	I roto i tēnei wāhanga ētahi kōrero e pā ana ki ngā tohu a ngā whetū me ngā whakamārama. Hei mahi mā te ākonga: 
1.	Tūhura i te āwhiotanga o te marama.
2.	Tūhura i ngā kaupeka o te tau Māori me ngā māramatanga.
	
Aromatawai	Ka haere ngā ākonga ki te hī, ka whakahokia mai he ika mō te whānau. Ka whai ake nei ētahi whārangi hei āwhina i te kaiwhakaako. Ko te mea tuatahi he rārangi ingoa o ngā whetū me ngā aorangi o te pukapuka mā ngā tauira. Ko te mea tuarua he rārangi ingoa āwhiotanga o te marama. Ko te mea tuatoru ko ngā ingoa o ngā kaupeka me tētahi whakamāramatanga. Kia mōhio hoki te kaiwhakaako he rerekē ngā ingoa tā tēnā iwi, tā tēnā iwi.	

Ētahi rauemi tāpiri
Ngā whetū
•	Māhutonga/Te Taki o Autahi (Alpha Crux, Southern Cross)
•	Whetūmatarau (Alpha Centuri, 2 Pointers)
•	Uruao (Pointer 1)
•	Ranginui (Pointer 2)
•	Kāhui whetū o Matariki; Waitī, Waitā, Tohetī, Tohetā rānei, Tupuarangi, Tupuanuku, Waipuna a-rangi, Ururangi (Pleiades)
•	Matakāheru (Hyades)
•	Taumatakūkū (Aldebaran)
•	Pīawai (False Cross)
•	Te Māngaroa (Long Shark, Milky Way)
•	Pukawanui (Canis major)

Ngā aorangi
•	Puanga (Rigel)
•	Tautoru (Orions Belt)
•	Pūtara (Betelgeuse)
•	Takarua, Hinetakurua i te hōtoke, Hineraumati i te raumati (Sirius)
•	Kōpū (Venus)
•	Pareārau (Saturn)
•	Autahi, Atutahi rānei (Canopus)
•	Tangaroa (Neptune)
•	Kōhua Rino (Iron Pot)
•	Te Pou Tonga ā-rangi (South Celestial Pole)
•	Matawhero (Mars)
•	Kōpūnui (Jupiter)

He maramataka
Nā Te Taura Whiri i te Reo Māori tēnei maramataka
Whiro
Kei te tauwhirowhiro te marama. He rā kino mo te tanu kai me te hī ika. He pō pai mo te patu tuna.
Tirea
He pō āhua pai mo te taruke kōura, mo te mahi tuna me te ono kai. He rangi pai mo te mahi kai moana.
Hoata
He rā tino pai mo te hī tuna, mo te kōura, mo te ono kūmara me te tanu kākano.
Ōuenuku
He rā pai mo te whakatakoto pārekereke, mo te tanu kai me te hī ika.
Ōkoro
He ra pai anō tēnei mo te tanu kai. E ngaio ana te ika.
Tamatea-kai-ariki
He rā ono kai. He kapekape te hau, he kaha te ia. He ua māna rawa e whakangehe.
Tamatea ā-ngana
He pō tēnei e ngana ana te kai a te tuna. He rā pai mo te tanu kai me te hī ika, engari kia tupato ki ngā ngaru pua me te kohu.
Tamatea-āio
He pakupaku te tuna, te ika me te kūmara i tēnei rā engari e kore e ārikarika. He rā pai mo te mahi kai moana. Kia tūpato te mahi hī moana.
Tamatea-whakapau
He pai mo te tanu kai atu i te ata ki te rā tūpoupou. Kāore e tino pai mo te hī.
Ari (roa)
He rā kino tēnei. Me nohopuku.
Huna
Kaua e ono kai. Ehara i te rā pai mo te hī. He noho mohoao te noho a te tuna me te kōura.
Māwharu
He rā tino pai tēnei mo te tanu kai, he nunui te kūmara engari he tere pirau. He rā pai mo te hī ika, he pō pai mo te tāruke, mo te hinaki.
Ōhua
He tino rā tēnei mo te ono kai.
Atua whakahaehae
Ehara i te rā pai mo te tanu kai, mo te hī rānei
Ōturu
He pō pai tēnei mo te toitoi tuna. He rā pai mo te hī ika me te tanu kai atu i te rā tū ki te rā tō.
Rākaunui
He rā tino pai. Te hua o te kai ahakoa he aha. He rā pai mo te hī ika, kāhore mo te tuna.
Rākaumatohi
He rā tino pai mo te hī ika, kaua mo te tuna. Te hua mo te kai whaikākano, matomato ana.
Takirau
Takirau māheahea, kua makohu te marama. He hua te kai, he pakupaku te kūmara, te kōura me te tuna.
Ōike
Ehara i te rangi pai mo te hī mo te tanu kai rānei.
Korekore te whiwhia
He pō kino a uta, he hau ki waho.
Korekore te rawea
Ehara i te pō pai, kāore he kai engari mo te katonga mai o te tai.
Korekore piri ki Tangaroa
He pai tēnei rā atu i te rā poutu ki te rā tō. Koinei ētahi rā pai ki te patu tuna, mo te hinaki, mo ngā momo kai katoa.
Tangaroa ā-mua
He rā pai ki te tanu kai, mo te hī ika, mo te hī tuna.
Tangaroa ā-roto
Ngā rā pai mo te hī, mo te tanu kai.
Tangaroa whakapau
He rā pai ki te hī, ki te ono kai parekereke.
Tangaroa ā-kiokio
He rā tino pai mo te patu tuna me ngā mahi hī ika, taruke, hīnaki. Tōna pai nei mo te whakatō kai.
Ōtāne
He rā pai mo te hī ika, tuna me te kōura, ko tōna pai nei mo te whakatō kai.
Ōrongonui
He rā tino pai tēnei mo te tanu kai, mo te hī ika me te patu tuna.
Mauri
Ehara i te rā pai tēnei. He oho mauri te kai, ka oma.
Mutuwhenua
Ehara i te rā me te pō pai tēnei. Kua mate te marama, kua hinapouri te ao e ai ki ngā kōrero o nehe rā.

Ngā kaupeka o te tau
Nā Tutakangahau o Maungapohatu ēnei ingoa i hoatu ki a Te Pēhi. Nā Te Taura Whiri i te Reo Māori i whakaputa.
Pipiri
Kua piri ngā mea katoa i te whenua i te mātao, me te tangata. E mārama ana tēnei ka piri tahi kia tata tētahi ki tētahi kia mahana ai.
Hōngongoi
Kua tino mātao te tangata, me te tahutahu ahi, ka pāinaina. Ko te tikanga o te Hongongoi he noho koromeke i mua i te ahi.
Here-turi-kōkā
Kua kitea te kainga a te ahi i ngā turi o te tangata. Nā te noho koromeke, ko ngā turi o te tangata ka tino rongo i te mahana.
Mahuru
Kua pūmahana te whenua me ngā otaota, me ngā rākau. Ko te wā o te tau e kīa nei ko Kōanga. Ko te tikanga o te kupu mahuru ko te tau o ngā whakaaro, ko te āta tau.
Whiringa-ā-nuku
Kua tino mahana te whenua. E whakapae noa ana, ko tēnei ko te mahanatanga o te whenua, arā, o nuku.
Whiringa-ā-rangi
Kua raumati, kua haka te rā. E whakapae noa ana, kua kaha te whiti iho o te rā i te rangi.
Hakihea
Kua noho ngā manu kei roto i te kōhanga. Ko tōna tikanga ko te hakihea he rite ki te mārakerake, ki te maroke hangehange nei. E kōrero ana mo te āhua o te whenua.
Kohi-tātea
Kua makuru te kai. Ka kai te tangata i ngā kai hou o te tau (ko te hokinga tēnei i ngā hua o te tateatanga).
Hui-tanguru
Kua tae te waewae o Rūhī ki te whenua. Ko Rūhī te wahine a Rehua, ā, ko tāna he whakaruhi i te tangata, arā, he wā whakatā, kua ngēngē noa iho i te wera.
Poutū-te-rangi
Kua hauhake te kai. He whetū tēnei e kitea ana i tēnei wā o te tau. Ko tōna ingoa Pākehā ko Altair. Ko te tino ekenga o te rā ki tōna taumata.
Paenga-whāwhā
Kua putu ngā tipu o ngā kai paenga o ngā māra. Ko te wā e paea ai ngā tata ki rahaki, arā, ko ngā whāwhātanga atu a te ringa kua paenga ki rāhaki.
Haratua
Kua uru ngā kai ki te rua, kua mutu ngā mahi a te tangata. Ko te tino tikanga o te kupu haratua he tapahi, he tārai. Tētahi atu tikanga o tēnei kupu, he whakangā.

Te hononga ki ngā marautanga katoa
Te hononga ki ngā marautanga katoa
•	Mā te pouako e whakamahere te hononga o ngā mahi kua mahia e te akōnga hei whakaaturanga ki tētahi whakaminenga.
•	Mā te ākonga e whakaemi āna mahi ki te pūataata rorohiko i a rātou e whakaoti ana i ngā ngohe. Hei te mutunga, ka whakaatu ki te akomanga, ki te kura, ki ngā mātua rānei. 
Ko te tūmanako ka kohia ki tētahi hautaka e ngā ākonga ā rātou mahi katoa, ka tiaki hoki ki tētahi kopae. Ko ngā ngohe nei e akiaki ana i te ākonga me te pouako ki te rāwekeweke i ngā pūrere hiko me ngā iahiko, arā, ko te rorohiko, te pūataata rorohiko, te pūataata ā-reo, pūrere ataata, me ngā momo ataata katoa. Kātahi ka whakamōhio atu ki tētahi hunga ō rātou mōhiohio, mātauranga katoa.
Ka whai wāhi te pouako ki te tango whakaahua, pūrere ataata, rīpene ataata, ataata ā-reo hoki. Ka noho ēnei ataata hei taunaki i ngā mahi kua mahia nei e te ākonga, hei taonga aromatawai mā te pouako, mā te whānau hoki.

Ētahi atu mahi āwhina
Ētahi atu mahi āwhina
Whakaritea he wā hei āwhina i ngā koroua me ngā kuia ki te keri māra, poro otaota, whakatikatika taiapa.
Hei whakanui i te tau hou Māori me whakamahi taonga mō te whānau pēnā ki tētahi kono e kī ana ki ngā kai kua tunua.
Whakaritea kia kite te aranga mai o Matariki, hei taua wā tonu ka karakia, ka tuku apakura, ka waiata, ka poroporoaki ki ērā mea o te tau kātahi anō kua hipa, ka mihi ki te tau hou, ka mihi ki ngā mea kei te haramai.
Whakaritea kia whāngai i ngā māra kia ora ai, kia rite ai ki te whakatō kākano.

Ētahi rauemi āwhina
Ētahi rauemi āwhina
•	Te Pou Taki Kōrero. Te Wharekura 35
•	Te Taura Whiri i te Reo Māori. Matariki
•	Hakaraia, Libby. Matariki, The Māori New Year (Reed Books, 2004) 

Ētahi paetukutuku hei āwhina
Ētahi paetukutuku hei āwhina
•	www.tetaurawhiri.govt.nz/english/matariki_e/resources.shtml
•	www.astronomynz.org.nz/maori/maori.htm
•	www.hana.co.nz/summer_notes.pdf
•	www.tki.org.nz/e/community/maorieducation/
•	www.nlnzcat.natlib.govt.nz/cgi-bin/Pwebrecon.cgi?DB=local&PAGE=First